**Puradelul Moş Crăciun**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce se-ntâmplă, cine ştie?

Coadă-i la cofetărie.

Azi, în ziua de Ajun,

Vânzător e Moş Crăciun.

Moşu-mparte la copii

Caramele, jucării,

Şi nu cere un bănuţ.

Vine-un puradel micuţ,

Se apropie de moşul:

-Moşulică, umple-mi coşul,

Dar te rog, umple-l mai bine,

Sunt voinic şi îl pot ţine.

Între două surioare,

Eu în casă-s cel mai mare

Şi în noaptea de Ajun

Mă prefac că-s Moş Crăciun.